Gape Miguel o akantsha jaana: “Dira gore go neela bosupi go nne monate. Tshimo ya rona e akaretsa karolo e kgolo ya toropo, mme re fetsa nako e ntsi re tsamaya ka koloi re batla batho ba ba buang puo ya garona. Re dirisetsa nako eo go tshameka metshameko e e theilweng mo Baebeleng le go bua ka dilo tsa botlhokwa. Ke leka go rulaganya mesepele e re e tsayang re ya go neela bosupi ka tsela ya gore re kgone go dira maeto a le mmalwa a go boela a a nang le matswela. Mme fa letsatsi le wela, bana ba tla bo ba nnile le bobotlana motlotlo o le mongwe fela o o nang le matswela.” Geoffrey Jackson, yo e leng leloko la Setlhopha se se Laolang sa Basupi ba ga Jehofa, o ne a simolola thulaganyo ka go amogela dialogane tse 56 le bareetsi ba ba tswang kwa dinageng tse di farologaneng ba le 6 366. O ne a tlotla ka Pesalema 86:11, e e reng: “Nthute tlhe Jehofa, kaga tsela ya gago. Ke tla tsamaya mo boammaaruring jwa gago. Kitlanya pelo ya me gore e boife leina la gago.” Mokaulengwe Jackson o ne a bontsha dilo tse tharo tse di gatelelwang mo temaneng eo. O ne a re: “Mo seeleng sa ntlha, go gatelelwa thuto; mo go sa bobedi, go dirisa se o se ithutileng; mme seele sa boraro se gatelela se se rotloetsang motho go tsaya kgato. Dilo tseno tse tharo di botlhokwa segolobogolo mo go lona barongwa jaaka lo ya kwa dikabelong tsa lona.” Go tswa foo o ne a rola motseletsele wa dipuo le dipotsolotso tse di neng di gatelela dilo tseno tse tharo tsotlhe.